Document ID: 32007R1171

KOMISIJAS REGULA (EK) Nr. 1171/2007
(2007. gada 5. oktobris),
ar ko groza Regulu (EK) Nr. 2771/1999, ar kuru paredz sīki izstrādātus noteikumus par to, kā piemērot Padomes Regulu (EK) Nr. 1255/1999 attiecībā uz intervenci sviesta un krējuma tirgū
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju (1) un jo īpaši tās 10. pantu,
tā kā:
(1)
Komisijas Regulas (EK) Nr. 2771/1999 (2) II nodaļas 5. iedaļā noteikta procedūra intervencei paredzētā sviesta pārdošanai konkursa kārtībā. 24. pantā paredzēts, ka galvenās prasības attiecībā uz saistību nodrošinājuma iemaksu ir izpildītas, ja sviestu pārņem laikposmā, kas noteikts 24.f panta 2. punktā. 24.f panta 3. punktā minēta sviesta izņemšana, kas saistīta ar nodrošinājuma atsavināšanu.
(2)
Noteikumi, kas attiecas uz nodrošinājuma atbrīvošanu vai atsavināšanu, ir jāprecizē, ņemot vērā gūto pieredzi. Jo īpaši skaidri jānosaka, ka nodrošinājumu neatsavina gadījumos, kad iemaksāta piedāvājuma summa. Turklāt jāizstrādā kārtība, kas paredz šāda noteikuma piemērošanu ar atpakaļejošu datumu, lai šaubu gadījumā uzņēmējiem dotu iespēju gūt labumu no pārskatītajiem noteikumiem.
(3)
Tāpēc attiecīgi jāgroza Regula (EK) Nr. 2771/1999.
(4)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2771/1999 groza šādi.
1)
Regulas 24. pantu aizstāj ar šādu:
“24. pants
Attiecībā uz 23. panta 3. punkta b) apakšpunktā paredzēto saistību nodrošinājumu galvenās prasības Regulas (EEK) Nr. 2220/85 20. panta nozīmē ir piedāvājuma uzturēšana spēkā pēc laika ierobežojuma, kas minēts šīs regulas 22. panta 2. punktā, un cenas samaksa termiņā, kas noteikts šīs regulas 24.f panta 2. punktā.”
2)
Regulas 24.e pantam pievieno šādu punktu:
“3. Izņemot force majeure gadījumus, ja veiksmīgais pretendents nepilda šā panta 2. punkta noteikumus, atsavina 23. panta 3. punkta b) apakšpunktā norādīto saistību nodrošinājumu un attiecīgos pārdošanai paredzētos daudzumus atsauc.”
3)
Regulas 24.f panta 3. punkta otro daļu svītro.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Saskaņā ar attiecīgo uzņēmēju pieprasījumu to piemēro nodrošinājumiem, kuri vēl nav atsavināti.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 5. oktobrī

Labels: 3
17